text: Nyt navn til Region Syddanmarks ambulancetjeneste
  22 august 2016 kl. 15.18
  Mandag har Region Syddanmarks regionsråd givet ambulancetjenesten et nyt navn. Nu hedder det Ambulance Syd.
  Mandag eftermiddag blev Region Syddanmarks ambulancetjeneste døbt på ny. Det nye navn er Ambulance Syd.
  Det var regionsrådet, der vedtog det nye navn. Det betyder også, at ambulancetjenestens midlertidige navn – Den Syddanske Ambulancetjeneste – er blevet skrottet.
  Alle de ansatte i det tidligere Bios er i forbindelse med navngivningen blevet spurgt, hvilket navn de syntes, at ambulancetjenesten skulle have. Næsten halvdelen af medarbejderne bakkede op om navnet Ambulance Syd.
  Medlem af Region Syddanmarks Sundhedsudvalg Poul Erik Svendsen (S) er godt tilfreds med ambulancetjenestens nye navn. Og så er han glad for, at navnet endelig er kommet på plads.
  - Det er på tide, vi får det her på plads, så folk i regionen kan vænne sig til navnet, siger Poul Erik Svendsen til regionsrådsmødet.
  Borgerne i Region Syddanmark bliver betjent af et to-strenget ambulancesystem. Det Falck-ejede Responce står for ambulancerne i Vejle, Kolding, Fredericia og dele af Vestfyn, mens regionens egen ambulancetjeneste Ambulance Syd betjener den øvrige del af Region Syddanmark.
  